Document ID: /roh_data/filtered/fineweb-2-filterrobots_roh.jsonl.gz/57563

Glisch verda per in project da sanaziun cunter la canera ad Ilanz/Glion
La Regenza ha approvà in project da sanaziun cunter la canera en la vischnanca dad Ilanz/Glion. Quest project cumpiglia las vias chantunalas Via da l'Alpsu, Via da Ladir, Via da la Lumnezia, Via Sursilvana, Via da Siat e Via da Val S. Pieder sco er las vias communalas Via Porta Sura, Via Sontga Clau Sura, Via Sontga Clau Sut, Via Santeri, Bahnhofstrasse, Rathausgasse e Städtlistrasse. En il rom dal project da sanaziun cunter la canera conceda la Regenza la permissiun da reducir la sveltezza maximala generala dad 80 km/h u da 60 km/h sin 50 km/h respectivamain da 50 km/h sin 30 km/h.
Pervia dal surpassament da las limitas d'immissiuns exista in basegn da sanaziun per las vias numnadas qua survart. Il chantun e las vischnancas sco proprietaris da las vias correspundentas èn obligads da realisar la sanaziun cunter la canera. Il project da sanaziun cumpiglia tut las vias chantunalas ch'èn relevantas areguard la canera ed uschia tut ils territoris da la vischnanca dad Ilanz/Glion, per las qualas igl è vegnì chattà ina grevezza da canera considerabla sin fundament dal cataster da la grevezza da canera.